b'\n_START_ARTICLE_\nPawe\xc5\x82 Januszewski\n_START_SECTION_\nKariera\n_START_PARAGRAPH_\nJanuszewski je nase v atletskih krogih prvi\xc4\x8d opozoril leta 1991, ko je skupaj s poljsko \xc5\xa1tafeto osvojil Evropsko mladinsko prvenstvo. Prve \xc4\x8dlanske uspehe je nato do\xc5\xbeivel na Evropskem prvenstvu 1994 v Helsinkih, kjer je v teku na 400 m z ovirami izpadel v polfinalu, s \xc4\x8dasom 49.95 je za mestom v finalu zaostal 53 stotink. Naslednje leto je nato sodeloval na Svetovnem prvenstvu v \xc5\xa1vedskem G\xc3\xb6teborgu. Po izpadu na 400 m z ovirami \xc5\xbee v kvalifikacijah je bil uspe\xc5\xa1nej\xc5\xa1i v \xc5\xa1tafetni preizku\xc5\xa1nji, saj je skupaj s sotekmovalci v finalu kon\xc4\x8dal kot peti. Povpre\xc4\x8dne predstave v teku na 400 m z ovirami so se ponovile tudi na Poletnih olimpijskih igrah 1996, ko je vnovi\xc4\x8d izpadel v kvalifikacijah. S poljsko \xc5\xa1tafeto se je nato le prebil v olimpijski finale, a v njem ni nastopil, poljska \xc5\xa1tafeta pa je kon\xc4\x8dala kot \xc5\xa1esta._NEWLINE_Leta 1997 je prvi\xc4\x8d nakazal izbolj\xc5\xa1anje svoje forme na 400 m z ovirami, saj je bilo to leto, ko se je prvi\xc4\x8d spustil pod mejo 49 sekund. Na Svetovnem prvenstvu v gr\xc5\xa1kih Atenah se je najprej \xc5\xa1ele po \xc4\x8dasu prebil skozi sito kvalifikacij, nato pa je v polfinalu odtekel poljski dr\xc5\xbeavni rekord (48.94). Tudi to pa ni bilo dovolj za uvrstitev v finale, saj je v svoji polfinalni skupini kon\xc4\x8dal kot \xc4\x8detrti - v finale pa so se uvrstili po trije iz vsakega polfinala. Septembra 1997 je bil Januszewski udele\xc5\xbeen v hudo prometno nesre\xc4\x8do. Potem ko je bil sprva celo v \xc5\xbeivljenjski nevarnosti, se je stanje postopoma izbolj\xc5\xa1alo in poleti 1998 se je po\xc4\x8dasi vrnil v stare tirnice. Kmalu po vrnitvi na atletske steze je na Evropskem prvenstvu v Budimpe\xc5\xa1ti slavil v svoji polfinalni skupini v teku na 400 m z ovirami in tako potiho napovedal dober rezultat. Slednje se je v finalu uresni\xc4\x8dilo, saj je z 8 stotinkami prednosti pred Rusom Ruslanom Ma\xc5\xa1\xc4\x8denkom Poljski s \xc4\x8dasom 48.17 priboril 1. mesto in zlato kolajno. Izid 48.17 je postal tudi novi pojski dr\xc5\xbeavni rekord, ki je zdr\xc5\xbeal vse do leta 2001, ko ga je na 48.16 za eno stotinko popravil Marek Plawgo._NEWLINE_Naslednje leto se je Januszewski udele\xc5\xbeil Poletne univerzijade in v Palmi de Mallorci s \xc4\x8dasom 48.64 osvojil prvo mesto ter postal svetovni univerzitetni prvak. Na Svetovnem prvenstvu se je nato nekaj mesecev pozneje v \xc5\xa1panski Sevilji prebil v veliki finale, a tam pribli\xc5\xbeek lastnega rekorda (48.19) ni zadostoval za kaj ve\xc4\x8d kot peto mesto. Svetovni prvak je postal Italijan Fabrizio Mori s \xc4\x8dasom 47.72, srebro pa je s \xc4\x8dasom 48.12 - le 7 stotink pred Januszewskim - pobral Francoz St\xc3\xa9phane Diagana. Leta 2000 se mu je uspelo prebiti \xc5\xa1e v veliki finale Poletnih olimpijskih iger, a je sredi Sydneya svoj \xc4\x8dasomerilec ustavil pri \xc4\x8dasu 48.44, s katerim je zasedel 6. mesto. Vseeno je postal najbolj\xc5\xa1i evropski tekmovalec, saj je za sabo pustil tako Italijana Fabrizia Morija (48.78) kot Ukrajinca Genadija Gorbenka (49.01)._NEWLINE_Tudi na Svetovnem prvenstvu 2001 se je Januszewski prebil v finale, a je nato v kanadskem Edmontonu s \xc4\x8dasom 48.57 zasedel 6. mesto. Leta 2002 je po letih 1995, 1997, 1999 in 2000 osvojil \xc5\xa1e svoj peti naslov poljskega dr\xc5\xbeavnega prvaka. V avgustu je sledil \xc4\x8das za obrambo evropskega naslova izpred \xc5\xa1tirih let, a Januszewski sredi M\xc3\xbcnchna v neobi\xc4\x8dajnem finalnem teku za zlato kolajno ni imel pravih mo\xc5\xbenosti. S \xc4\x8dasom 47.53 je namre\xc4\x8d slavil Francoz St\xc3\xa9phane Diagana, skoraj sekundo pa sta za njim zaostala drugouvr\xc5\xa1\xc4\x8deni \xc4\x8ceh Ji\xc5\x99\xc3\xad Mu\xc5\xbe\xc3\xadk (48.43) in Januszewski (48.46). \xc4\x8cetrtouvr\xc5\xa1\xc4\x8deni, Italijan Mori, je za Januszewskim zaostal \xc5\xa1e za pol sekunde, progo je zaklju\xc4\x8dil z 49.05.'